NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 617/2009

**976a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona o vinohradníctve a vinárstve (tlač 976) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1357 z 15. apríla  2009 pridelila vládny návrh zákona o vinohradníctve a vinárstve (tlač 976) na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre pôdohospodárstvo, životné prostredie a ochranu prírody a**

**Výboru Národnej rady Slovenskej republiky pre verejnú správu a regionálny rozvoj**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 655 z 10. júna  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť** **s pripomienkami.**

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 437 z 18. júna  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 284 zo 4. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. V § 1 ods. 1 sa poznámka pod čiarou č. 1 dopĺňa : „ , Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín v platnom znení.“.

Nariadenie EP a Rady č. 852/2004 ustanovuje všetky limity a požiadavky na hygienické podmienky pre výrobu a predaj potravín.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2. V § 1 ods. 3 sa vypúšťa slovo „hroznového“.

Zosúladenie s odkazom na osobitný predpis, ktorý neuvádza hroznové víno, ale len víno.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

3. V § 2 písm. l) sa slová „člení sa na“ nahrádzajú slovami „ktorý sa člení na“

Ide o legislatívno-technickú úpravu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

4. V § 2 písm. l) sa dopĺňa bod 3, ktorý znie:

„3. vyklčovanú vinohradnícku plochu, ktorou je plocha z ktorej boli odstránené všetky kry viniča,“

Tento pojem vypadol zo zákona, pričom podľa Nariadenia Rady č. 479/2008 je iba 646 ha nevhodných na vyklčovanie z celkovej vysadenej plochy 21 531 ha. Vyklčovanie je pritom jedno z opatrení na ktoré je možné získať podporu v rámci programu reštrukturalizácie vinohradov pre vinársky rok 2009/2010. Taktiež by malo byť zachované právo výrobcov na opätovnú výsadbu ako vyklčovali.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

5. V § 2 písm. p) sa slová „územie v regionálnom členení vinohradníckych plôch“ nahrádzajú slovami „časť slovenského vinohradníckeho regiónu“.

Navrhuje sa rovnaká úprava ako v písmene q) po dohode so zástupcom navrhovateľa.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

6. V § 7 odsek 2 znie:

„(2) Slovenský vinohradnícky región sa člení na

* 1. Malokarpatskú vinohradnícku oblasť,
  2. Južnoslovenskú vinohradnícku oblasť,
  3. Stredoslovenskú vinohradnícku oblasť,
  4. Nitriansku vinohradnícku oblasť,
  5. Východoslovenskú vinohradnícku oblasť,
  6. Tokajskú vinohradnícku oblasť.“.

Navrhuje sa uviesť celý názov tak, ako sa používa v ďalších ustanoveniach návrhu zákona (§ 31, 32, 33 ...).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

7. V § 8 ods. 6 sa vypúšťajú slová „v rozsahu údajov podľa odseku 1“.

Legislatívno-technická úprava. Odsek 1 neobsahuje vymedzenie „údajov“.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

8. V § 8 ods. 7 sa slová „alebo maloobchodník je povinný“ nahrádzajú slovami „a maloobchodník sú povinní“.

Zmena sa navrhuje z dôvodu uloženia povinnosti všetkým subjektom.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

9. § 8 ods. 8 znie:

„(8) Kontrolný ústav vyčiarkne z vinohradníckeho registra vinohradnícku plochu na žiadosť vinohradníka alebo na žiadosť vlastníka vinohradníckej plochy, ktorá bola vinohradnícka plocha zaregistrovaná podľa odseku 4 inou osobou ako jej vlastníkom a k tejto vinohradníckej ploche nie je uzatvorená nájomná zmluva. Výsadbové právo z tejto plochy sa stáva súčasťou rezervy výsadbových práv.“.

Ustanovenie sa mení v nadväznosti na úpravu prechodného ustanovenia v záujme zachovania produkčných plôch vinohradov.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

10. V § 9 ods. 1 písm. d) sa za slovo „viesť“ vkladá slovo „vinársku“

Spresnenie o akú evidenciu ide.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

11. V § 12 ods. 2 nahradiť slová „1. augusta“ slovami „15. augusta“

Začiatkom augusta t j. 1.8. nie je dozretá žiadna odroda povolená na výrobu vinárskych produktov a využívajú sa len nepovolené suroviny ako sú hlavne jablká na výrobu najskorších burčiakov. Reálne od 15.8. sa začína na Slovensku zberať najskoršia odroda Čabianska perla.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

12. V § 12 ods. 4 sa slovo „predajca“ nahrádza slovami „ten, kto predáva“

Nakoľko nie je definovaný pojem predajca, je opisne určené o akú osobu ide.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

13. V § 14 ods. 1 písm. h) sa slová „podľa osobitného predpisu22)“ nahrádzajú slovami „vinárskeho produktu (ďalej len „špecifikácia“)“.

Poznámka pod čiarou k odkazu 22 sa vypúšťa. Nasledujúce poznámky pod čiarou k odkazom sa prečíslujú.

Ide o spresnenie o akú špecifikáciu v celom texte návrhu zákona sa jedná.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

14. V § 15 ods. 1 písm. h) a v § 34 ods. 2 písm. e) sa vypúšťajú slová „podľa osobitného predpisu22)“.

Vzhľadom na zmenu uskutočnenú v § 14 a zavedenie legislatívnej skratky špecifikácia je potreba upraviť aj tieto ustanovenia.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

15. § 16 sa vypúšťa.

Doterajšie paragrafy sa prečíslujú a vykonajú sa súvisiace legislatívno-technické úpravy v celom texte návrhu zákona.

V aktuálnej verzii znenia nariadenie Komisie (ES), ktoré ustanovuje podrobné pravidlá pre uplatňovanie Nariadenia Rady č. 479/2008 vzhľadom na výrobné postupy a príslušné obmedzenia sú predmetné kategórie vín presne vymedzené.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

16. V § 16, 19, 20 a 21 sa slová „% obj.“, nahrádzajú slovami „% objemu“ .

Z hľadiska zrozumiteľnosti a jednotnosti sa navrhuje rovnaká úprava, ako je v zákone č. 104/2004 Z. z. o spotrebnej dani z vína.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

17. § 18 ods. 2 písm. c) bod 6. a v § 21 ods. 2 písm. f) sa za slovo „výber“ vkladajú slová „botrytický výber“

Vo vinohradníckej praxi sa ako synonymum slova cibébový používa aj pojem botrytický.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

18. § 18 ods. 2 sa dopĺňa písmenom g), ktoré znie:

„g) château alebo chateau.“.

Predmetný tradičný výraz sa dopĺňa vzhľadom na tradičnosť používania uvedeného pojmu v označovaní vín slovenskými výrobcami.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

19. V § 21 ods. 2 sa v písmenách g) a h) slová „najmenej 8 % obj.“ nahrádzajú slovami „najmenej 6 % objemu“.

Zmena sa navrhuje z dôvodu zjednotenia rovnakých kategórií vín s ostatnými krajinami EÚ.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

20. Za § 22 sa vkladá § 23, ktorý vrátane nadpisu znie:

# „§ 23

## Podmienky použitia tradičného výrazu château alebo chateau

Tradičný výraz château alebo chateau možno použiť len na označenie vína s chráneným označením pôvodu, ak

1. zber hrozna, jeho spracovanie a výroba vína sa uskutočnili v zemepisnej jednotke v Slovenskom vinohradníckom regióne, v ktorej sa nachádza stavba označená ako château alebo chateau,
2. spĺňa kvalitatívne požiadavky.“.

Ustanovenie sa dopĺňa v nadväznosti na doplnenie tradičného výrazu château alebo chateau.

Doterajšie paragrafy sa prečíslujú.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

21. V § 24 ods. 2 sa za slovo „uznaní“ vkladajú slová „organizácie výrobcov“.

Ide o precizovanie ustanovenia.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

22. V § 26 ods. 8 písm. a) sa vypúšťajú na konci slová „podľa osobitného predpisu.33)“. Zároveň sa vypúšťa poznámka pod čiarou.

V poznámke pod čiarou nemožno uvádzať predpisy, ktoré neboli vyhlásené v zbierke zákonov (18. bod legislatívno-technických pokynov k legislatívnym pravidlám).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

23. V § 28 odsek 4 znie:

„(4) Namiesto výrazu fľašovateľ možno pre víno s chráneným označením pôvodu a víno s chráneným zemepisným označením používať pojmy

1. „plnené vinohradníkom“, ak zber hrozna, výroba vína aj jeho plnenie prebiehajú vo vinohrade alebo do vzdialenosti 20 km od neho,
2. „vyrába a plní“, ak výroba vína aj jeho plnenie prebieha u vinára, ktorý toto víno uvádza na trh vo fľašiach, alebo
3. ktorých zoznam a podmienky používania ustanoví ministerstvo všeobecne záväzným právnym predpisom.“.

Ustanovenie sa dopĺňa v súlade s európskou legislatívou z dôvodu nevyhnutnosti vymedziť v národnom právnom systéme podmienky používania ďalších výrazov, ktoré možno používať namiesto výrazu „fľašovateľ“.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

24. V § 28 sa vypúšťa odsek 6

Doterajšie odseky 7 až 10 sa označujú ako odseky 6 až 9.

V nadväznosti na právne záväzné akty Európskej únie sa už neustanovuje kompetencia príslušného orgánu štátu uznávať súťaže a výstavy vína, preto označovanie údajmi o získanom ocenení zo súťaží a výstav vína na etikete bude fakultatívnym údajom.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

25. V § 28 ods. 10 sa vypúšťajú druhá až štvrtá veta.

Príslušné právne záväzné akty Európskej únie obsahujú presné vymedzenie bieleho, ružového i červeného vína.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

26. V § 29 ods. 4 sa vypúšťajú slová „za podmienok podľa osobitného predpisu“.

Ide o duplicitu odkazov pod čiarou k tomu istému osobitnému predpisu ako v úvodnej časti vety.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

27. V § 29 ods. 6 navrhujem za slová „colnému úradu“ vložiť slová „a Štátnej veterinárnej a potravinovej správe“.

Navrhovaná úprava je kvôli vysledovateľnosti pôvodu vína, koľko vína sa vo veľkých objemoch dovezie z EU pre slovenských výrobcov. Hlásenia o dovoze vín z EU by colný úrad preposielal ŠVPS SR s časovým oneskorením.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

28. V § 29 ods. 7 sa slová „alebo maloobchodník“ nahrádzajú slovami „a maloobchodník“.

Z obsahu vyplýva, že povinnosť platí pre všetky tri subjekty.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

29. V § 29 ods. 8 sa nad slovo „dokumentu“ vkladá odkaz na poznámku pod čiarou XY.

Poznámka pod čiarou k odkazu XY znie:

„xy) Príloha IX nariadenia Komisie (ES) č. 555/2008 z 27. júna 2008, ktorým sa ustanovujú podrobné pravidlá vykonávania nariadenia Rady (ES) č. 479/2008 o spoločnej organizácii trhu s vínom, pokiaľ ide o podporné programy, obchod s tretími krajinami, výrobný potenciál a kontroly vo vinárskom sektore (Ú. v. EÚ L 170, 30.6.2008).“.

Nasledujúce odkazy spolu s poznámkami pod čiarou sa prečíslujú.

Doplnenie sa navrhuje z dôvodu jednoduchšej identifikovateľnosti predmetného dokumentu.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

30. V § 34 ods. 3 sa za slová „§ 15 ods. 2“ vkladajú slová „a 3“.

Doplnenie sa navrhuje v záujme vytvorenia možnosti výroby viacerých druhov tokajských vín s cieľom nediskriminovať slovenských výrobcov oproti maďarským.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

31. Nadpis nad § 37 znie: „Výkon štátnej správy a kontrola“.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

32. Nadpis pod § 37 znie: „Orgány štátnej správy a kontroly“.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

33. V § 37 ods. 1 za slovo „Orgány“ sa vkladajú slová „štátnej správy a“.

Vzhľadom na obsah § 37 a následných nevystihuje pôvodný nadpis nad a pod paragrafom ustanovenia návrhu zákona.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

34. V § 37 ods. 3 písmeno o) znie:

„o) rozhoduje o schválení chránených označení podľa osobitného predpisuyy).“.

Poznámka pod čiarou k odkazu yy znie:

„yy) Čl. 51 ods. 2 písm. b) nariadenia (ES) č. 479/2008.“.

Nasledujúce odkazy spolu s poznámkami pod čiarou sa prečíslujú.

Ustanovenie sa dopĺňa v záujme dosiahnutia promptnej a efektívnej ochrany existujúcich chránených označení pôvodu a chránených zemepisných označení pôvodu vín.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

35. V § 37 ods. 3 písm. h) sa za slovo „certifikát“ vkladajú slová „a oznamuje dôvod neudelenia certifikátu“ a v písm. i) sa za slovo „prideľuje“ vkladajú slová „a odníma“.

Doplnenie sa navrhuje v nadväznosti na obsah ustanovenie § 26 a 27.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

36. V § 37 ods. 4 sa vypúšťa písmeno g).

Doterajšie písmená h) až k) sa označujú ako písmená g) až j).

Zmena sa navrhuje v nadväznosti na zánik kompetencie príslušného orgánu štátu uznávať súťaže a výstavy vína.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

37. V § 39 písm. d) sa slová „ods. 10 a 11“ nahrádzajú slovami „ods. 9 a 10“.

Po vypustení odseku došlo k posunu odkazu.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

38. V § 39 písm. n) sa za slovo „skladuje“ vkladajú slová „a prepravuje“

§ 29 je aj o preprave vinárskych produktov.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

39. V § 40 ods. 1 sa slová „písm. a) až d), f), g), o), p) a s)“ nahrádzajú slovami „písm. a) až d), f), o), p), q) a s)“.

Zmena sa navrhuje v súlade so skutočnými kompetenciami príslušného orgánu kontroly.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

40. V § 40 ods. 2 sa slová „písm. e), h) až n), q), r), t) a u)“ nahrádzajú slovami „písm. e), g), h) až n), r), t) a u)“.

Zmena sa navrhuje v súlade so skutočnými kompetenciami príslušného orgánu kontroly.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

41. § 42 sa vypúšťa.

Pre nadbytočnosť. Opatrenia sú riešené v príslušných ustanoveniach.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

42. V § 43 ods. 1 písm. h) sa slová „podmienkach udeľovania“ nahrádzajú slovom „používaní“.

Podmienky nemožno upraviť vo vykonávacom predpise, pretože tieto možno upraviť len zákonov (čl. 1 a 13 Ústavy Slovenskej republiky), tak ako sú aj upravené v návrhu zákona (§ 27).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

43. V § 47 sa slovo „augusta“ nahrádza slovom „septembra“.

Posunutie účinnosti sa navrhuje v záujme zachovania príslušných lehôt (čl. 102 ods. 1 písm. o) ústavy a čl. 6 ods. 7 legislatívnych pravidiel).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č.1 až 43 spoločne s návrhom gestorského výboru uvedené body **schváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o vinohradníctve a vinárstve (tlač 976) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní vládneho návrhu zákona o vinohradníctve a vinárstve (tlač 976) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 438 z 23. júna 2009.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Tibor **L e b o c k ý** v. r.

podpredseda výboru